## L’Hospital Doctor Peset rep un premi europeu per la millora en els temps d’atenció a l’ictus

*** Els Angels Awards avalats per l’Organització Europea d’Ictus, reconeixen el compromís i la qualitat en el tractament d’esta patologia
* En 2023 es van activar 160 codis ictus en este centre sanitari**

L’Hospital Universitari Doctor Peset ha rebut el premi Angels Awards 2024 en el seu nivell or per la reducció en els temps d’atenció a l’ictus i el seu compromís amb la implementació i millora contínua del Codi Ictus.

La finalitat d’estos guardons, que estan avalats per l’Organització Europea de l’Ictus, és reconéixer la bona gestió dels hospitals que han monitorat i proporcionat dades que ajuden a la investigació i identificació de punts de millora en el tractament de les persones que patixen un accident cerebrovascular.

Per a fer-ho, avaluen aspectes com el temps que passa des que un pacient arriba a Urgències fins que se li administra el tractament, el percentatge de pacients que se sotmeten a estudis d’imatge mitjançant TAC o ressonància magnètica, les teràpies de reperfusió realitzades, l’existència d’unitat d’ictus, la detecció de la disfàgia o els tractaments a l’alta del pacient.

“Este guardó és un gran reconeixement al treball que estem fent des que es va crear el comité del Codi Ictus de l’Hospital Universitari Doctor Peset fa ara 10 anys i, sense dubte, ens impulsa a millorar encara més els temps i els procediments per a atendre esta patologia que requerix atenció urgent”, ha explicat el doctor Rafael Galiano, neuròleg de l’Hospital Universitari Doctor Peset.

**Codi Ictus**

L’ictus és la segona causa de mortalitat en l’adult (la primera en les dones) i la causa més important de discapacitat a Europa. Es pot produir per l’obstrucció d’una artèria que impedix que la sang arribe a una zona del cervell, la qual cosa origina un ictus isquèmic, o pel trencament de l’artèria, que dona lloc a una hemorràgia cerebral.

L’atenció en les primeres hores des del seu inici és fonamental perquè algunes persones es poden beneficiar d’un tractament de reperfusió que permeta restablir el flux sanguini cerebral, bé siga amb l’administració d’un fàrmac intravenós que dissolga el trombe (fibrinòlisi) o mitjançant la seua extracció amb un catèter. D’esta manera, es reduïx l’àrea d’infart cerebral i millora el pronòstic funcional dels pacients.

“L’èxit d’este tractament és temps-dependent, és a dir, com més prompte es faça, més probabilitat hi ha d’obtindre un resultat favorable. Per això la importància de treballar estretament coordinats i en equip”, ha assenyalat el doctor Galiano.

El Codi Ictus és un protocol d’actuació urgent en el qual participen diferents professionals sanitaris, tant dins com fora de l’hospital. A més del Servici d’Emergències Sanitàries, estan implicats els servicis d’Urgències, Neurologia, Medicina Intensiva, Radiologia i Farmàcia. També és important el paper del personal d’Infermeria per a la detecció de la disfàgia.

En 2023 es van activar 160 codis ictus a l’Hospital Universitari Doctor Peset, en 28 casos es va realitzar fibrinòlisi intravenosa i es va traslladar a un altre centre per a cateterisme a altres 13.

L’objectiu del Codi Ictus és identificar de manera ràpida i eficaç la persona que patix un ictus perquè siga atesa a l’hospital al més prompte possible,  
i d’esta manera minimitzar el risc de seqüeles greus i augmentant les possibilitats d’una recuperació satisfactòria.

Fecha: 22/07/2024